**Englannin vuoden 2011 mellakat** olivat sarja jatkuvia järjestyshäiriöitä, ryöstelyitä ja tuhopolttoja, jotka alkoivat Tottenhamista, Pohjois-Lontoosta, ja levisivät muualle kaupunkiin ja eri puolille Britanniaa. Väkivaltaiset tapahtumat alkoivat 6. elokuuta 2011. kun poliisi oli ampunut miehen kuoliaaksi kaksi päivää aiemmin.

Tuhopoltossa tuhoutunut rakennus Tottenhamissa, Lontoossa.
15. elokuuta mennessä noin 3 100 ihmistä on pidätetty, joista yli tuhannelle on annettu tuomio rikoksesta. Mellakoissa kuoli viisi siviiliä, ja mellakoitsijoiden on arvioitu aiheuttaneen yli 200 miljoonan punnan vahingot.

Taustaa
-------

Mellakoiden sytyttäjänä pidetään pidätystilannetta, jossa poliisi ampui tottenhamilaisen, 29-vuotiaan neljän lapsen isän Mark Dugganin. Dugganin pysäyttänyt poliisi haavoittui, kun häntä ammuttiin käsiaseella, minkä jälkeen poliisi ampui Duggania kohti kaksi kertaa. Poliisin toimintaa tutkivan riippumattoman komission (IPCC) raportin mukaan toinen luodeista osui Duggania rintaan ja tappoi tämän. Poliisiin osunut luoti oli ammuttu poliisin käyttämällä aseella, eikä Dugganin vierestä löydetyllä aseella ollut ammuttu. Poliisi tunsi etukäteen Dugganin, joka oli ollut aiemmin Tottenham Mandem -nimisessä jengissä.

Jo ennen Dugganin ampumista mellakka-alueilla on ollut jännitteitä nuorison ja poliisin välillä. Poliisia on syytetty muun muassa tummaihoisten epäoikeudenmukaisesta kohtelusta. Muita syitä tapahtumiin ovat nuorten syrjäytyneisyys ja tuloero-ongelmat.

Tapahtumat
----------

Mellakat saivat alkunsa lauantai-iltana 6. elokuuta 2011. Noin 300 ihmistä järjesti mielenosoituksen poliisiaseman läheisyydessä Tottenhamissa, kun 4. elokuuta poliisit olivat ampuneet samalla seudulla miehen kuoliaaksi. Protestien seurauksena poliisi pidätti yli 40 ihmistä, jotka olivat muun muassa sytyttäneet palamaan poliisiautoja ja asuinrakennuksia. Seuraavana päivänä mellakat levisivät myös muualle Pohjois-Lontooseen ja Etelä-Lontoon Brixtoniin, jossa ryöstettiin useita kauppoja. Maanantaina 8. elokuuta mellakat jatkuivat kolmatta päivää, ja ne levisivät Lontoon ulkopuolelle mm. Birminghamiin ja Liverpooliin. Kolmen päivän aikana poliisi oli pidättänyt yli 500 ihmistä.

Keskiviikon ja torstain välisenä yönä pahimmat väkivaltaisuudet tapahtuivat Manchesterissa, jossa poliisi kertoi levottomuuksien olevan kaupungin pahimmat 30 vuoteen. Keskustan suurimmasta kauppakeskuksesta nuoret olivat vieneet paljon elektroniikkaa ja vaatteita. Lontoossa puolestaan yö oli suhteellisen rauhallinen, johtuen siitä, että poliiseja oli kaduilla kaikkiaan 16 000.

Henkilövahingot
---------------

Mellakoissa pahoinpideltyjen tai loukkaantuneiden määrää ei kunnolla tiedetä. Poliisin mukaan loukkaantumisen vuoksi hoitoa on tähän mennessä saanut 186 poliisia ja viisi poliisikoiraa. Maanantain ja tiistain välisenä yönä haavoittui 14 siviiliä. Näiden joukossa lonkkamurtuman saanut 75-vuotias nainen, ja Koillis-Lontoossa mellakoijien piirittämäksi, ryöstämäksi ja pahoinpitelemäksi joutunut 20-vuotias malesialainen opiskelija.

26-vuotias Trevor Ellis kuoli ampumahaavoihin Etelä-Lontoossa. Hänen kerrotaan olleen täysin ulkopuolinen tapahtumissa.

Kolme pakistanilaista miestä kuoli auton ajettua heidän päälleen. Heidän sanotaan suojelleen aluettaan ryöstelijöiltä.

68-vuotias Richard Mannington-Bowes kuoli pahoinpitelyn seurauksena yritettyään sammuttaa palavaa roskakoria.

Vaikutukset
-----------

Mellakoiden vuoksi jouduttiin perumaan useita urheilutapahtumia. Jalkapallon Englannin liigacupin ottelut siirrettiin tiistailta 9. elokuuta myöhemmälle ajankohdalle poliisin pyynnöstä. Myös seuraavalle päivälle suunniteltu jalkapallomaaottelu, Englanti – Alankomaat, jouduttiin perumaan. 13. elokuuta pelattavaksi suunniteltu Tottenhamin ja Evertonin välinen Valioliiga-ottelu jouduttiin perumaan.

Lähteet
-------

1. ↑  Kuvagalleria: Lontoon mellakat *yle.fi*. Yleisradio Oy. Viitattu 9.8.2011.
2. 1 2 3  Lontoossa raju mellakka - kymmeniä pidätetty *yle.fi*. Yleisradio Oy. Viitattu 9.8.2011.
3. ↑  England's week of riots BBC. Viitattu 18.8.2011. (englanniksi)
4. ↑  Oikeus ahkeroi ympäri yön Britanniassa *yle.fi*. Yleisradio Oy. Viitattu 12.8.2011.
5. ↑  Britannian mellakoiden hinta yli 200 miljoonaa *yle.fi*. Yleisradio Oy. Viitattu 12.8.2011.
6. ↑  Tutkinta: Mellakoiden kipinänä toiminut britti ei ampunut poliisia *Iltalehti*.  9.8.2011. Viitattu 9.8.2011.
7. ↑  Tästä lähti Lontoon mellakka – "Poliisi ampui, mies ei" *uusisuomi.fi*. Uusi Suomi. Viitattu 10.8.2011. [vanhentunut linkki]
8. ↑  HS Lontoossa: Brixtonissa kytee pinnan alla *Helsingin Sanomat*.  8.8.2011.  Arkistoitu 13.11.2011. Viitattu 9.8.2011.
9. ↑  Tutkija: Lontoon mellakoiden taustalla tuloeroihin liittyviä ongelmia *yle.fi*. Yleisradio Oy. Viitattu 10.8.2011.
10. ↑  Britannian pääministeri keskeyttää lomansa Lontoon mellakoiden takia *yle.fi*. Yleisradio Oy. Viitattu 9.8.2011.
11. ↑  Lontoon mellakat levisivät Birminghamiin ja Liverpooliin *yle.fi*. Yleisradio Oy. Viitattu 9.8.2011.
12. ↑  Britanniassa siivotaan yön mellakoiden jälkiä, varastelu yltynyt *mtv3.fi*. MTV3. Viitattu 10.8.2011.
13. ↑  Britannian hulinointi leviää - poliisi rauhoitti Lontoon *yle.fi*. Yleisradio Oy. Viitattu 10.8.2011.
14. ↑  Lontoon mellakat siirtävät jalkapallo-otteluita *yle.fi*. Yleisradio Oy. Viitattu 9.8.2011.
15. ↑  Englanti - Hollanti peruttu mellakoiden vuoksi *yle.fi*. Yleisradio Oy. Viitattu 9.8.2011.
16. ↑  Tottenhamin Valioliiga-avaus siirrettiin *yle.fi*. Yleisradio Oy. Viitattu 12.8.2011.

Aiheesta muualla
----------------

* Kuvia tai muita tiedostoja aiheesta **Englannin mellakat 2011** Wikimedia Commonsissa